title: Vykonávacie nariadenie Komisie (EÚ) 2019/663 z 25. apríla 2019, ktorým sa trojstýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  26.4.2019

                  SK

                  Úradný vestník Európskej únie

                  L 112/19

         VYKONÁVACIE NARIADENIE KOMISIE (EÚ) 2019/663
         z 25. apríla 2019,
         ktorým sa trojstýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 17. apríla 2019 sankčný výbor Bezpečnostnej rady OSN rozhodol o zmene jedného záznamu v zozname osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (3)

                     Dňa 22. apríla 2019 sankčný výbor Bezpečnostnej rady OSN rozhodol o vypustení jedného záznamu zo zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (4)

                     Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. apríla 2019

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. ES L 139, 29.5.2002, s. 9.

            PRÍLOHA
            Príloha I k nariadeniu Rady (ES) č. 881/2002 sa mení takto:

                        1.

                        Pod nadpisom „Fyzické osoby“ sa menia identifikačné údaje pre tento záznam: „Zulkarnaen (alias a) Zulkarnan, b) Zulkarnain, c) Zulkarnin, d) Arif Sunarso, e) Aris Sumarsono, f) Aris Sunarso, g) Ustad Daud Zulkarnaen, h) Murshid). Dátum narodenia: 1963. Miesto narodenia: dedina Gebang, Masaran, Sragen, Stredná Jáva, Indonézia. Štátna príslušnosť: Indonézia.“ sa nahrádza takto: „Aris Sumarsono (spoľahlivý alias a) Zulkarnan, b) Zulkarnain, c) Zulkarnin, d) Arif Sunarso, e) Zulkarnaen, f) Aris Sunarso, g) Ustad Daud Zulkarnaen; menej spoľahlivý alias Murshid). Dátum narodenia: 1963. Miesto narodenia: dedina Gebang, Masaran, Sragen, Stredná Jáva, Indonézia. Štátna príslušnosť: Indonézia. Dátum zaradenia do zoznamu podľa článku 7d ods. 2 písm. i): 16.5.2005.“;

                        2.

                        Pod nadpisom „Fyzické osoby“ sa vypúšťa tento záznam: „Fethi Ben Hassen Ben Salem Al-Haddad [alias a) Fethi ben Assen Haddad, b) Fathy Hassan al Haddad]. Adresa: a) 184 Via Fulvio Testi, Cinisello Balsamo (MI), Taliansko, b) 1 Via Porte Giove, Mortara (PV), Taliansko (trvalé bydlisko). Dátum narodenia: a) 28.6.1963. b) 28.3.1963. Miesto narodenia: Tataouene, Tunisko. Štátna príslušnosť: Tunisko. Číslo cestovného pasu: L183017 (tuniský cestovný pas vydaný 14.2.1996, jeho platnosť sa skončila 13.2.2001). Ďalšie informácie: talianske daňové registračné číslo: HDDFTH63H28Z352V. Dátum zaradenia do zoznamu podľa článku 2a ods. 4 písm. b): 17.3.2004.“


title: Vykonávacie nariadenie Komisie (EÚ) 2019/705 z 2. mája 2019 o zatriedení určitého tovaru do kombinovanej nomenklatúry

text:
                  8.5.2019

                  SK

                  Úradný vestník Európskej únie

                  L 120/8

         VYKONÁVACIE NARIADENIE KOMISIE (EÚ) 2019/705
         z 2. mája 2019
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. mája 2019

                  Za Komisiu

                  v mene predsedu

               Stephen QUEST

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (Číselný znak KN)

                        Odôvodnenie

                        (1)

                        (2)

                        (3)

                        Zotrvačník (tzv. kotúč – „spinning top“) vyrobený z plastu, s odpaľovačom a ovládacím ozubeným pásikom.
                        Kotúč sa uvedie do pohybu pomocou odpaľovača a ovládacieho ozubeného pásika. Môže sa používať samostatne na zábavu osôb. Alternatívne môžu dve alebo viaceré osoby používať dva alebo viaceré výrobky [vhodené do špeciálneho hracieho poľa v tvare misy (predkladaného samostatne)], pričom tieto osoby súťažia s cieľom prevrhnúť kotúč protihráča.
                        Pozri obrázok (*1)

                        9503 00 95

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 9503 00  a 9503 00 95 .
                        Výrobkom je kotúč, ktorý sa považuje za hračku položky 9503 00  [pozri aj vysvetlivky k harmonizovanému systému k položke 9503 , (D), (xix)]. Má objektívne charakteristické vlastnosti hračky na zábavu osôb.
                        Hoci sa výrobok môže použiť na súťaž medzi dvoma alebo viacerými osobami, takéto použitie nie je podstatnou objektívnou charakteristickou vlastnosťou výrobku, keď sa predkladá samostatne (bez špeciálneho hracieho poľa). Zatriedenie do položky 9504  ako potreba na spoločenské hry sa preto vylučuje.
                        Výrobok sa preto má zatriediť pod číselný znak KN 9503 00 95  ako ostatné hračky z plastov.

               (*1)  Obrázok má len informačný charakter.


title: Vykonávacie nariadenie Komisie (EÚ) 2019/1670 z 1. októbra 2019, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení Grana Padano (CHOP)

text:
                  7.10.2019

                  SK

                  Úradný vestník Európskej únie

                  L 256/6

         VYKONÁVACIE NARIADENIE KOMISIE (EÚ) 2019/1670
         z 1. októbra 2019,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Grana Padano“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Talianska o schválenie zmeny špecifikácie chráneného označenia pôvodu „Grana Padano“ zapísaného do registra na základe nariadenia Komisie (ES) č. 1107/96 (2) zmeneného vykonávacím nariadením Komisie (EÚ) č. 584/2011 (3).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (4).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Grana Padano“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. októbra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 1107/96 z 12. júna 1996 o zápise zemepisných označení a označení pôvodu podľa postupu stanoveného v článku 17 nariadenia Rady (EHS) č. 2081/92 (Ú. v. ES L 148, 21.6.1996, s. 1).

            (3)  Vykonávacie nariadenie Komisie (EÚ) č. 584/2011 zo 17. júna 2011, ktorým sa schvaľujú nezanedbateľné zmeny a doplnenia špecifikácie názvu zapísaného do Registra chránených označení pôvodu a chránených zemepisných označení [Grana Padano (CHOP)] (Ú. v. EÚ L 160, 18.6.2011, s. 65).

            (4)  Ú. v. EÚ C 188, 4.6.2019, s. 3.


title: Vykonávacie nariadenie Komisie (EÚ) 2019/1718 zo 14. októbra 2019, ktorým sa poskytuje ochrana tradičným pojmom Opolo, Vrhunsko vino s kontroliranim zemljopisnim podrijetlom (Vrhunsko vino KZP), Kvalitetno biser vino, Mlado vino, Vrhunsko pjenušavo vino and Kvalitetno vino s kontroliranim zemljopisnim podrijetlom (Kvalitetno vino KZP), ktorými sa označujú vína vyrábané v Chorvátsku

text:
                  15.10.2019

                  SK

                  Úradný vestník Európskej únie

                  L 262/13

         VYKONÁVACIE NARIADENIE KOMISIE (EÚ) 2019/1718
         zo 14. októbra 2019,
         ktorým sa poskytuje ochrana tradičným pojmom „Opolo“, „Vrhunsko vino s kontroliranim zemljopisnim podrijetlom (Vrhunsko vino KZP)“, „Kvalitetno biser vino“, „Mlado vino“, „Vrhunsko pjenušavo vino and Kvalitetno vino s kontroliranim zemljopisnim podrijetlom (Kvalitetno vino KZP)“, ktorými sa označujú vína vyrábané v Chorvátsku
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami (1), a najmä na jeho článok 115 ods. 2 a 3,
         keďže:

                     (1)

                     V nariadení Komisie (ES) č. 607/2009 (2) sa stanovujú určité podrobné pravidlá, pokiaľ ide o chránené označenia pôvodu a zemepisné označenia, tradičné pojmy, označovanie a obchodnú úpravu určitých vinárskych výrobkov. Nariadenie (ES) č. 607/2009 bolo 14. januára 2019 zrušené delegovaným nariadením (EÚ) 2019/33 (3).

                     (2)

                     Podľa článku 61 ods. 5 delegovaného nariadenia (EÚ) 2019/33 sa nariadenie (ES) č. 607/2009 naďalej vzťahuje na žiadosti o ochranu alebo námietkové konania týkajúce sa tradičných pojmov, v prípade ktorých nebola žiadosť o ochranu vybavená ku dňu nadobudnutia účinnosti delegovaného nariadenia (EÚ) 2019/33.

                     (3)

                     Chorvátsko 17. mája 2013 v súlade s článkom 30 nariadenia (ES) č. 607/2009 predložilo Komisii žiadosť o ochranu názvov“ Opolo,“ „Vrhunsko vino s kontroliranim zemljopisnim podrijetlom (Vrhunsko vino KZP)“, „Kvalitetno biser vino“, „Mlado vino“„ „„Vrhunsko pjenušavo vino“ a „Kvalitetno vino s kontroliranim zemljopisnim podrijetlom (Kvalitetno vino KZP)“ ako tradičných pojmov (ďalej len „chorvátske tradičné pojmy“ alebo „tradičné pojmy, o ktorých ochranu Chorvátsko požiadalo“).

                     (4)

                     Žiadosť o ochranu chorvátskych tradičných pojmov bola uverejnená v Úradnom vestníku Európskej únie (4)10. februára 2018 a 4. apríla 2018 bolo Komisii podľa článku 37 ods. 1 nariadenia (ES) č. 607/2009 doručené oznámenie námietok Bosny a Hercegoviny proti žiadosti o ochranu tradičných pojmov.

                     (5)

                     Komisia preskúmala odôvodnené oznámenie námietok a podklady, ktoré poskytla Bosna a Hercegovina, a dospela k záveru, že námietka je prípustná v súlade s článkom 38 nariadenia (ES) č. 607/2009.

                     (6)

                     Bosna a Hercegovina podala námietku proti žiadosti o ochranu z dôvodu, že na tradičné pojmy, o ktorých ochranu Chorvátsko požiadalo, sa vzťahujú zákony Bosny a Hercegoviny ako na pojmy opisujúce určité vína v závislosti od kvality, farby alebo obsahu zvyškového cukru a ide o pojmy, ktoré jej výrobcovia vína tradične používajú. Bosna a Hercegovina takisto predložila doklady, podľa ktorých tradičné pojmy, o ktorých ochranu Chorvátsko požiadalo, tvoria časť právneho dedičstva bývalej Juhoslovanskej socialistickej federatívnej republiky (ďalej len „JSFR“) a preto boli prevzaté do právnych predpisov krajín, ktoré vznikli po rozpade JSFR. V neposlednom rade Bosna a Hercegovina zdôraznila, že chorvátčina je jedným z úradných jazykov Bosny a Hercegoviny, čo vysvetľuje existenciu určitých pojmov, ktoré sú homonymami pojmov používaných v Chorvátsku na opis vín. Na základe týchto skutočností Bosna a Hercegovina požiadala o záruku práva jej výrobcov môcť naďalej používať predmetné pojmy po tom, ako právny akt udeľujúci ochranu na chorvátske tradičné pojmy nadobudne účinnosť.

                     (7)

                     Komisia v súlade s článkom 39 ods. 1 nariadenia (ES) č. 607/2009 listom z 28. augusta 2018 postúpila spisy o námietke Chorvátsku a vyzvala ho, aby do dvoch mesiacov od dátumu listu Komisie predložilo pripomienky.

                     (8)

                     Chorvátsko a Bosna a Hercegovina Komisii oznámili elektronickou poštou svoj zámer stretnúť sa s cieľom dosiahnuť dohodu. Obe krajiny požiadali Komisiu, aby sa na tomto stretnutí zúčastnila.

                     (9)

                     Počas stretnutia, ktoré sa konalo 30. januára 2019, Chorvátsko uznalo, že predmetné tradičné pojmy sa už desaťročia používajú vo viacerých regiónoch bývalej JSFR a uistilo Bosnu a Hercegovinu i Komisiu, že si nebude nárokovať ich výlučné používanie. Vyjadrilo však znepokojenie nad tým, že niektoré tradičné pojmy, o ktorých ochranu požiadalo, by sa v Bosne a Hercegovine mohli používať na opis vín bez chráneného označenia pôvodu alebo chráneného zemepisného označenia. Bosna a Hercegovina uviedla, že táto otázka sa bude riešiť pri prebiehajúcom zosúlaďovaní jej právnych predpisov týkajúcich sa ochrany tradičných pojmov s právom Únie.

                     (10)

                     Obe krajiny uznali, že nielenže majú spoločné právne dedičstvo po bývalej JSFR, ale takisto nevyhnutne používajú aj tie isté základné slovanské slová ako synonymá pojmov ako „chránené označenie pôvodu“, „akostné víno“ a „mladé víno“. Obe krajiny sa zhodli na tom, že ak by boli predmetné pojmy chránené len v jednej krajine, v druhej krajine by nebolo možné nahradiť dané pojmy, ktoré sa používajú už desaťročia, inými pojmami, ktoré by neboli rovnaké ako chorvátske tradičné pojmy.

                     (11)

                     Preto sa Chorvátsko a Bosna a Hercegovina dohodli, že by sa malo stanoviť prechodné obdobie, počas ktorého bude Bosna a Hercegovina naďalej môcť používať chránené tradičné pojmy aj v prípade výrobkov, ktoré nezodpovedajú definícii týchto pojmov a nespĺňajú podmienky ich používania, ako sú stanovené v tomto nariadení. Dané prechodné obdobie by Bosne a Hercegovine malo umožniť dokončiť postupné zosúladenie svojich právnych predpisov s právom Únie, resp. pozmeniť etikety vín, na ktorých sa uvádzajú tradičné chorvátske pojmy.

                     (12)

                     Obsah dohody, ktorú Chorvátsko a Bosna a Hercegovina dosiahli, nie je v rozpore s právom Únie.

                     (13)

                     Navyše, pretože relevantné právne predpisy Bosny a Hercegoviny ešte nie sú úplne zosúladené s právom Únie, čo platí aj o článku 35 ods. 1 písm. c) bodu ii) nariadenia (ES) č. 607/2009, paralelná žiadosť o priamu ochranu zo strany Bosny a Hercegoviny na základe uvedeného nariadenia by nebola možným riešením.

                     (14)

                     S prihliadnutím na záujmy výrobcov a prevádzkovateľov, ktorí doteraz používali predmetné pojmy v súlade s právnymi predpismi, a s cieľom prekonať dočasné komplikácie pre Bosnu a Hercegovinu je vhodné udeliť prechodné obdobie a umožniť tak postupnú harmonizáciu právnych predpisov Bosny a Hercegoviny s právnymi predpismi Únie.

                     (15)

                     Toto nariadenie sa však uplatňuje len na území Únie, takže prechodné obdobie sa vzťahuje len na vinárske výrobky s pôvodom v Bosne a Hercegovine dovážané do Únie a predávané na jej území s použitím chránených tradičných chorvátskych pojmov napriek tomu, že nezodpovedajú definícii a nespĺňajú podmienky používania.

                     (16)

                     Za týchto okolností a vzhľadom na to, že žiadosť Chorvátska spĺňa podmienky stanovené v článku 112 nariadenia (EÚ) č. 1308/2013 a podmienky, na ktoré sa odkazuje v článku 40 ods. 1 nariadenia (ES) č. 607/2009, chorvátske tradičné pojmy, ktorými sa označujú vína vyrábané v Chorvátsku, by mali byť chránené a zapísané do elektronického registra e-Bacchus.

                     (17)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Týmto tradičným pojmom, ktoré predstavujú označenia vinárskych výrobkov vyrábaných v Chorvátsku, sa udeľuje ochrana a zapisujú sa do elektronického registra e-Bacchus:

                        a)

                        tradičné pojmy v zmysle článku 112 písm. a) nariadenia (EÚ) č. 1308/2013:

                                    —

                                    „Vrhunsko vino s kontroliranim zemljopisnim podrijetlom (Vrhunsko vino KZP)“,

                                    —

                                    „Kvalitetno biser vino“,

                                    —

                                    „Vrhunsko pjenušavo vino“,

                                    —

                                    „Kvalitetno vino s kontroliranim zemljopisnim podrijetlom (Kvalitetno vino KZP)“;

                        b)

                        tradičné pojmy v zmysle článku 112 písm. b) nariadenia (EÚ) č. 1308/2013:

                                    —

                                    „Opolo“,

                                    —

                                    „Mlado vino“.

                  Definície tradičných pojmov a podmienky ich používania sú stanovené v prílohe k tomuto nariadeniu.

            Článok 2
            Pojmy chránené podľa článku 1 možno používať počas piatich rokov od nadobudnutia účinnosti tohto nariadenia aj na označenie vinárskych výrobkov, ktoré nezodpovedajú definícii ani nespĺňajú podmienky používania chránených pojmov uvedených v danom článku a ktoré sa dovážajú na územie Únie z Bosny a Hercegoviny a predávajú na území Únie, ak sa predmetné pojmy tradične používajú na území tejto tretej krajiny.
            Po uplynutí daného päťročného obdobia možno uvádzať na trh v súlade s právnymi predpismi len vinárske výrobky uvedené v prvom odseku, ktoré boli na územie Únie dovezené z Bosny a Hercegoviny pred uplynutím daného päťročného obdobia až do vyčerpania zásob.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. októbra 2019

                  Za Komisiu

                  Predseda

               Jean-Claude JUNCKER

            (1)  Ú. v. EÚ L 347, 20.12.2013, s. 671.

            (2)  Nariadenie Komisie (ES) č. 607/2009 zo 14. júla 2009, ktorým sa ustanovujú určité podrobné pravidlá vykonávania nariadenia Rady (ES) č. 479/2008, pokiaľ ide o chránené označenia pôvodu a zemepisné označenia, tradičné pojmy, označovanie a obchodnú úpravu určitých vinárskych výrobkov (Ú. v. EÚ L 193, 24.7.2009, s. 60).

            (3)  Delegované nariadenie Komisie (EÚ) 2019/33 zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu (Ú. v. EÚ L 9, 11.1.2019, s. 2).

            (4)  Ú. v. EÚ C 51, 10.2.2018, s. 24.

            PRÍLOHA

               Vymedzenie a podmienky používania tradičných pojmov uvedených v článku 1

               „Opolo“

               Pomenovanie: Opolo

               Jazyk: chorvátčina

               Vymedzenie:„Opolo“ je tradičný pojem v zmysle článku 112 písm. b) nariadenia (EÚ) č. 1308/2013. Tento tradičný pojem sa môže uvádzať pri tichých ružových vínach s prevládajúcou ovocnou arómou, ktoré sú vyrobené výlučne z červeného hrozna odporúčaných odrôd Vitis vinifera v súlade s predpisom o národnom zozname certifikovaných odrôd hrozna (Úradný vestník č. 53/2014). Vína opísané tradičným pojmom „Opolo“ sa vyrábajú technológiou používanou na výrobu bielych vín a majú minimálny skutočný obsah alkoholu 11 obj. %. Maximálny výnos uvedených vín je 12 000 kg/ha. Analytické a organoleptické skúšky sú povinné. Farba vín „Opolo“ môže byť od svetloružovej po sýtoružovú.

               Zoznam príslušných chránených označení pôvodu alebo zemepisných označení: Tradičný pojem „Opolo“ sa môže použiť na opis vín s chráneným označením pôvodu „Primorska Hrvatska“, „Hrvatska Istra“, „Hrvatsko primorje“, „Sjeverna Dalmacija“, „Dalmatinska zagora“ a „Srednja i Južna Dalmacija“, ktoré spĺňajú požiadavky na použitie tohto tradičného pojmu.

               Kategórie vinárskych výrobkov: Víno v zmysle časti II bodu 1 prílohy VII k nariadeniu (EÚ) č. 1308/2013.

               „Vrhunsko vino s kontroliranim zemljopisnim podrijetlom (Vrhunsko vino KZP)“

               Pomenovanie: Vrhunsko vino s kontroliranim zemljopisnim podrijetlom (Vrhunsko vino KZP), prípadne doplnené výrazom:

                        —

                        Arhivsko vino: vína, ktoré sa päť alebo viac rokov skladujú v pivničných priestoroch, z toho najmenej tri roky vo fľaši,

                        —

                        Desertno vino: víno získané spracovaním prezretého alebo sušeného hrozna bez pridania akýchkoľvek látok, ktoré má prirodzený obsah alkoholu najmenej 16 obj. % a skutočný obsah alkoholu najmenej 9 obj. %,

                        —

                        Kasna berba: víno vyrobené z prezretého hrozna, ktorého cukornatosť je najmenej 94 ° Oechsle,

                        —

                        Izborna berba: víno vyrobené z osobitne vyberaného hrozna, ktorého cukornatosť je najmenej 105 ° Oechsle,

                        —

                        Izborna berba bobica: víno vyrobené z vyberaného prezretého hrozna infikovaného ušľachtilou plesňou Botrytis, ktorého cukornatosť je najmenej 127 ° Oechsle,

                        —

                        Izborna berba prosušenih bobica: víno vyrobené z vyberaných bobúľ prezretého hrozna, ktorého cukornatosť je najmenej 154 ° Oechsle,

                        —

                        Ledeno vino: víno vyrobené z hrozna zberaného pri teplote najmenej –7 °C a spracovaného v zmrazenom stave, ktorého cukornatosť je najmenej 127 ° Oechsle.

               Jazyk: chorvátčina

               Vymedzenie:„Kvalitetno vino s kontroliranim zemljopisnim podrijetlom (Kvalitetno vino KZP)“ je tradičný pojem v zmysle článku 112 písm. a) nariadenia (EÚ) č. 1308/2013. Tento tradičný pojem je synonymom pojmu „chránené označenie pôvodu“, ktoré sa môže uvádzať pri opise vín vyrobených z hrozna odporúčaných odrôd Vitis vinifera v súlade s predpisom o národnom zozname certifikovaných odrôd hrozna (Úradný vestník č. 53/2014). Prirodzený obsah alkoholu uvedených vín musí byť najmenej:

                        —

                        10 obj. % v zóne B,

                        —

                        10,5 obj. % v zóne CI,

                        —

                        11 obj. % v zóne CII.

                  Maximálny výnos pri výrobe uvedených vín je:

                        —

                        10 000 kg/ha (6 000 l/ha) v zóne B,

                        —

                        11 000 kg (6 600 l/ha) v zónach CI a CII.

                  Obohacovanie, zvyšovanie a znižovanie obsahu kyselín ani úprava obsahu zvyškového cukru nie sú povolené. Analytické a organoleptické skúšky sú povinné. V závislosti od stupňa zrelosti hrozna, postupov výroby a zrelosti vína možno použiť tieto doplňujúce pojmy:

                        —

                        Arhivsko vino,

                        —

                        Desertno vino,

                        —

                        Kasna berba,

                        —

                        Izborna berba,

                        —

                        Izborna berba bobica,

                        —

                        Izborna berba prosušenih bobica,

                        —

                        Ledeno vino.

               Zoznam príslušných chránených označení pôvodu alebo zemepisných označení: Tradičný pojem „Vrhunsko vino s kontroliranim zemljopisnim podrijetlom (Vrhunsko vino KZP)“ sa môže použiť pri všetkých chorvátskych vínach s chráneným označením pôvodu, ktoré spĺňajú požiadavky na použitie tohto tradičného pojmu.

               Kategórie vinárskych výrobkov: Víno v zmysle časti II bodu 1 prílohy VII k nariadeniu (EÚ) č. 1308/2013.

               „Kvalitetno biser vino“

               Pomenovanie: Kvalitetno biser vino

               Jazyk: chorvátčina

               Vymedzenie:„Kvalitetno biser vino“ je tradičný pojem v zmysle článku 112 písm. a) nariadenia (EÚ) č. 1308/2013. Tento tradičný pojem je synonymom pojmu „chránené označenie pôvodu“, ktoré sa môže uvádzať pri opise perlivých vín získaných z akostných vín, ešte kvasiaceho mladého vína, hroznového muštu alebo kvasiaceho hroznového muštu, ktoré sa vyrábajú z hrozna odporúčaných odrôd Vitis vinifera v súlade s predpisom o národnom zozname certifikovaných odrôd hrozna (Úradný vestník č. 53/2014). Vína označené tradičným pojmom „Kvalitetno biser vino“ musia mať celkový obsah alkoholu najmenej 9 obj. % a skutočný obsah alkoholu najmenej 7 obj. %. Pretlak spôsobený oxidom uhličitým vnútri roztoku musí byť najmenej 1 bar a najviac 2,5 baru pri skladovaní v uzavretých nádobách pri teplote 20 °C.

               Zoznam príslušných chránených označení pôvodu alebo zemepisných označení: Tradičný pojem „Kvalitetno biser vino“ sa môže použiť pri všetkých chorvátskych perlivých vínach s chráneným označením pôvodu, ktoré spĺňajú požiadavky na použitie tohto tradičného pojmu.

               Kategórie vinárskych výrobkov: Perlivé víno v zmysle časti II bodu 8 prílohy VII k nariadeniu (EÚ) č. 1308/2013.

               „Mlado vino“

               Pomenovanie: Mlado vino

               Jazyk: chorvátčina

               Vymedzenie:„Mlado vino“ je tradičný pojem v zmysle článku 112 písm. b) nariadenia (EÚ) č. 1308/2013. Tento tradičný pojem sa môže uvádzať pri vínach vyrobených z hrozna odporúčaných odrôd Vitis vinifera v súlade s predpisom o národnom zozname certifikovaných odrôd hrozna (Úradný vestník č. 53/2014), ktorých proces kvasenia je buď ukončený, alebo čiastočne ukončený. Vína označené tradičným pojmom „Mlado vino“ musia byť umiestnené na trh do 31. decembra kalendárneho roka, v ktorom bolo hrozno zozbierané.

               Zoznam príslušných chránených označení pôvodu alebo zemepisných označení: Tradičný pojem „Mlado vino“ sa môže použiť pri všetkých chorvátskych vínach s chráneným označením pôvodu, ktoré spĺňajú požiadavky na použitie tohto tradičného pojmu.

               Kategórie vinárskych výrobkov: Víno v zmysle časti II bodu 1 prílohy VII k nariadeniu (EÚ) č. 1308/2013.

               „Vrhunsko pjenušavo vino“

               Pomenovanie: Vrhunsko pjenušavo vino

               Jazyk: chorvátčina

               Vymedzenie:„Vrhunsko pjenušavo vino“ je tradičný pojem v zmysle článku 112 písm. a) nariadenia (EÚ) č. 1308/2013. Tento tradičný pojem je synonymom pojmu „chránené označenie pôvodu“, ktoré sa používa na opis šumivých vín získaných prvotným alkoholovým kvasením čerstvého hrozna alebo muštu a druhotným alkoholovým kvasením vína vhodného na výrobu akostných alebo prvotriednych akostných vín, ktoré sa vyrábajú z hrozna odporúčaných odrôd Vitis vinifera v súlade s predpisom o národnom zozname certifikovaných odrôd hrozna (Úradný vestník č. 53/2014). Šumivé vína označené tradičným pojmom „Vrhunsko pjenušavo vino“ musia mať skutočný obsah alkoholu najmenej 10 obj. % a pretlak spôsobený oxidom uhličitým vnútri roztoku musí byť najmenej 3 bary pri skladovaní v uzavretých nádobách pri teplote 20 °C.

               Zoznam príslušných chránených označení pôvodu alebo zemepisných označení: Tradičný pojem „Vrhunsko pjenušavo vino“ sa môže použiť pri všetkých chorvátskych šumivých vínach s chráneným označením pôvodu, ktoré spĺňajú požiadavky na použitie tohto tradičného pojmu.

               Kategórie vinárskych výrobkov: Šumivé víno v zmysle časti II bodu 4 prílohy VII k nariadenia (EÚ) č. 1308/2013.

               „Kvalitetno vino s kontroliranim zemljopisnim podrijetlom (Kvalitetno vino KZP)“

               Pomenovanie: Kvalitetno vino s kontroliranim zemljopisnim podrijetlom (Kvalitetno vino KZP), prípadne doplnené výrazom:

                        —

                        Mlado vino: ak je vyrobené z hrozna odporúčaných odrôd Vitis vinifera v súlade s predpisom o národnom zozname certifikovaných odrôd hrozna (Úradný vestník č. 53/2014), pričom jeho proces kvasenia môže byť ukončený alebo čiastočne ukončený a je umiestnené na trh do 31. decembra kalendárneho roka, v ktorom bolo hrozno zozbierané,

                        —

                        Arhivsko vino: ak sa najmenej päť rokov skladuje v pivničných priestoroch, z toho posledné tri roky vo fľaši,

                        —

                        Desertno vino: ak je získané spracovaním prezretého alebo sušeného hrozna a má prirodzený obsah alkoholu najmenej 16 obj. % a skutočný obsah alkoholu najmenej 9 obj. %.

               Jazyk: chorvátčina

               Vymedzenie:„Kvalitetno vino s kontroliranim zemljopisnim podrijetlom (Kvalitetno vino KZP)“ je tradičný pojem v zmysle článku 112 písm. a) nariadenia (EÚ) č. 1308/2013. Tento tradičný pojem je synonymom pojmu „chránené označenie pôvodu“ používanom na opis vín vyrobených z hrozna odporúčaných odrôd Vitis vinifera v súlade s predpisom o národnom zozname certifikovaných odrôd hrozna (Úradný vestník č. 53/2014). Víno označené tradičným pojmom „Kvalitetno vino s kontroliranim zemljopisnim podrijetlom (Kvalitetno vino KZP)“ musí mať prirodzený obsah alkoholu najmenej:

                        —

                        8,5 obj. % v zóne B,

                        —

                        9,0 obj. % v zóne C1,

                        —

                        9,5 obj. % v zóne CII.

                  Maximálny výnos pri uvedených vínach je:

                        —

                        11 000 kg/ha (7,700 l/ha) v zóne B,

                        —

                        12 000 kg/ha (8,400 l/ha) v zóne CI CII.

                  Analytické a organoleptické skúšky sú povinné.

               Zoznam príslušných chránených označení pôvodu alebo zemepisných označení: Tradičný pojem „Kvalitetno vino s kontroliranim zemljopisnim (Kvalitetno vino KZP)“ sa môže použiť pri všetkých chorvátskych vínach s chráneným označením pôvodu, ktoré spĺňajú požiadavky na použitie tohto tradičného pojmu.

               Kategórie vinárskych výrobkov: Víno v zmysle časti II bodu 1 prílohy VII k nariadeniu (EÚ) č. 1308/2013.


title: VYKONÁVACIE NARIADENIE KOMISIE (EÚ) …/... ktorým sa mení vykonávacie nariadenie (EÚ) 2015/2378, pokiaľ ide o formulár a podmienky pre oznamovanie každoročného posúdenia efektívnosti automatickej výmeny informácií a zoznam štatistických údajov, ktoré majú členské štáty poskytnúť na účely hodnotenia smernice Rady 2011/16/EÚ

text:
               VYKONÁVACIE NARIADENIE KOMISIE (EÚ) …/...

               z 22. 1. 2018,

               ktorým sa mení vykonávacie nariadenie (EÚ) 2015/2378, pokiaľ ide o formulár a podmienky pre oznamovanie každoročného posúdenia efektívnosti automatickej výmeny informácií a zoznam štatistických údajov, ktoré majú členské štáty poskytnúť na účely hodnotenia smernice Rady 2011/16/EÚ

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Rady 2011/16/EÚ z 15. februára 2011 o administratívnej spolupráci v oblasti daní a zrušení smernice 77/799/EHS
                  1
               , a najmä na jej článok 23 ods. 3 a 4,

               keďže:

               (1)V článku 23 ods. 3 smernice 2011/16/EÚ sa stanovuje každoročné posúdenie efektívnosti automatickej výmeny informácií, ktoré majú členské štáty oznámiť Komisii.

               (2)V článku 23 ods. 4 smernice 2011/16/EÚ sa stanovuje zoznam štatistických údajov, ktoré majú členské štáty poskytnúť na účely hodnotenia uvedenej smernice.

               (3)Zoznam nezahŕňa štatistické údaje týkajúce sa povinnej výmeny informácií v súlade s článkom 8a smernice 2011/16/EÚ, keďže tieto údaje budú zhromaždené Komisiou z centrálneho registra zriadeného podľa článku 21 ods. 5 smernice 2011/16/EÚ.

               (4)Vykonávacie nariadenie Komisie (EÚ) 2015/2378
                  2
                by sa preto malo zodpovedajúcim spôsobom zmeniť.

               (5)Opatrenia stanovené v tomto nariadení sú v súlade so stanoviskom Výboru pre administratívnu spoluprácu v oblasti daní,

               PRIJALA TOTO NARIADENIE:

               Článok 1

               Zmeny vykonávacieho nariadenia (EÚ) 2015/2378

               Vykonávacie nariadenie (EÚ) 2015/2378 sa mení takto:

               (1) Vkladajú sa tieto články 2c a 2d:

               „Článok 2c

               Formulár a podmienky pre oznamovanie každoročného posúdenia

               1. Formulár pre oznamovanie každoročného posúdenia efektívnosti automatickej výmeny informácií a dosiahnutých praktických výsledkov podľa článku 23 ods. 3 smernice 2011/16/EÚ je stanovený v prílohe VIII k tomuto nariadeniu.

               2. Do 1. apríla každého roku členské štáty oznamujú Komisii elektronicky každoročné posúdenie prostredníctvom formulára uvedeného v odseku 1. Posúdenie sa vzťahuje na obdobie predchádzajúceho kalendárneho roka.

               Článok 2d

               Zoznam štatistických údajov

               1. Zoznam štatistických údajov potrebných pre všetky formy administratívnej spolupráce iné ako povinná automatická výmena informácií v súlade s článkom 23 ods. 4 smernice 2011/16/EÚ je stanovený v prílohe IX k tomuto nariadeniu.

               Zoznam štatistických údajov potrebných pre povinnú automatickú výmenu informácií v súlade s článkom 8 ods. 1 smernice 2011/16/EÚ je stanovený v prílohe X k tomuto nariadeniu.

               Zoznam štatistických údajov potrebných pre povinnú automatickú výmenu informácií v súlade s článkom 8 ods. 3a smernice 2011/16/EÚ je stanovený v prílohe XI k tomuto nariadeniu.

               Zoznam štatistických údajov potrebných pre povinnú automatickú výmenu informácií v súlade s článkom 8aa smernice 2011/16/EÚ je stanovený v prílohe XII k tomuto nariadeniu.

               2. Do 1. apríla každého roku členské štáty oznamujú Komisii elektronicky za predchádzajúci kalendárny rok štatistické údaje o všetkých formách administratívnej spolupráce inej ako povinná automatická výmena informácií v súlade so zoznamom stanoveným v prílohe IX.

               3. Do 1. novembra každého roku členské štáty oznamujú Komisii štatistické údaje o povinnej automatickej výmene informácií v súlade so zoznamom stanoveným v prílohe X, prílohe XI a prílohe XII.

               (2) Dopĺňajú sa prílohy VIII, IX, X, XI a XII v súlade s prílohou k tomuto nariadeniu.

               Článok 2

               Nadobudnutie účinnosti a uplatňovanie

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 22. 1. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 64, 11.3.2011, s. 1.

                     (2)

                        Vykonávacie nariadenie Komisie (EÚ) 2015/2378 z 15. decembra 2015, ktorým sa stanovujú podrobné pravidlá vykonávania určitých ustanovení smernice Rady 2011/16/EÚ o administratívnej spolupráci v oblasti daní a zrušuje vykonávacie nariadenie (EÚ) č. 1156/2012 (Ú. v. EÚ L 332, 18.12.2015, s. 19).

    ---documentbreak---

               PRÍLOHA

               k

               VYKONÁVACIEMU NARIADENIU KOMISIE (EÚ) …/…,

               ktorým sa mení vykonávacie nariadenie (EÚ) 2015/2378, pokiaľ ide o formulár a podmienky pre oznamovanie každoročného posúdenia efektívnosti automatickej výmeny informácií a zoznam štatistických údajov, ktoré majú členské štáty poskytnúť na účely hodnotenia smernice Rady 2011/16/EÚ

               K nariadeniu (EÚ) 2015/2378 sa dopĺňajú tieto prílohy:

               PRÍLOHA VIII

               Formulár uvedený v článku 2c

               Formulár pre oznamovanie v súlade s článkom 23 ods. 3 smernice 2011/16/EÚ zahŕňa tieto informácie:

               – Identifikácia členského štátu, ktorý odpovedá na dotazník

               – Dostupnosť informácií v členskom štáte

               – Monitorovanie, či bola zaslaná obojstranná každoročná spätná väzba podľa článku 14 ods. 2

               – Efektívnosť automatickej výmeny informácií

               – Spracovanie doručených informácií a hlavné všeobecné technické problémy (IT), ktoré sa vyskytli

               – Kvalita doručených informácií spolu s identifikáciou príjemcov/strán; problémy týkajúce sa obsahu doručených informácií a súvisiace návrhy

               – Využitie a efektívnosť informácií o dodržiavaní predpisov s uvedením celkovej užitočnosti informácií; súčasné a budúce využívanie informácií; použitie informácií podľa daňovej oblasti; podpora administratívnej spolupráce využitím doručených informácií

               – Praktické dosiahnuté výsledky, so zahrnutím celkových výsledkov (vrátane osobitných projektov); konkrétne výsledky osobitných projektov; administratívne a ostatné príslušné náklady na vývoj a vykonávanie automatickej výmeny informácií; administratívne náklady na opakujúce sa operácie automatickej výmeny informácií; ostatné príslušné náklady na operácie spojené s dodržiavaním daňových predpisov; pozitívne a negatívne skúsenosti; hlavné aspekty, ktoré viedli k súdnym sporom a súdnym konaniam

               – Úspešnosť, pokiaľ ide o povinnosť oznamovania správ podľa jednotlivých krajín dotknutým členským štátom (počet správ podľa jednotlivých krajín doručených od daňových orgánov iných členských štátov/počet správ podľa jednotlivých krajín, ktoré by mali byť doručené od daňových orgánov iných členských štátov)

               – Miera dodržiavania predpisov oznamujúcimi subjektmi, pokiaľ ide o povinnosť poskytovať správy podľa jednotlivých krajín (počet doručených správ podľa jednotlivých krajín/počet správ podľa jednotlivých krajín, ktoré sa majú poskytnúť)

               – Zoznam všetkých jurisdikcií, v ktorých sú hlavné materské spoločnosti oznamujúcich subjektov usadených v Únii rezidentmi, ale v ktorých neboli podané alebo vymenené úplné správy podľa jednotlivých krajín.

               PRÍLOHA IX

               Zoznam uvedený v článku 2d

               Štatistické údaje potrebné pre formy administratívnej spolupráce iné ako povinná automatická výmena informácií uvedené v článku 23 ods. 4 smernice 2011/16/EÚ sa vzťahujú na tieto informácie:

               – Identifikácia členského štátu

               – Rok

               – Časť A: Štatistické údaje podľa jednotlivých členských štátov, pokiaľ ide o výmenu informácií

               – výmenu informácií na požiadanie (článok 5, 6 a 7 smernice 2011/16/EÚ)

               – Počet zaslaných žiadostí

               – Počet doručených odpovedí

               – Počet úplných odpovedí doručených do šiestich mesiacov

               – Počet odpovedí, v prípade ktorých boli (čiastočné alebo úplné) informácie doručené do dvoch mesiacov

               – Počet doručených žiadostí

               – Počet zaslaných odpovedí

               – Počet odmietnutí na základe článku 17 smernice 2011/16/EÚ

               – spontánnu výmenu informácií (článok 9 a 10 smernice 2011/16/EÚ)

               – Počet zaslaných spontánnych výmen

               – Počet doručených spontánnych výmen

               – Počet zaslaných cezhraničných záväzných stanovísk

               – Počet doručených cezhraničných záväzných stanovísk

               – Počet zaslaných jednostranných záväzných stanovísk k stanoveniu metódy ocenenia

               – Počet doručených jednostranných záväzných stanovísk k stanoveniu metódy ocenenia

               – Časť B: Štatistické údaje o iných formách administratívnej spolupráce

               – o prítomnosti v správnych úradoch a účasti na administratívnych zisťovaniach (článok 11 smernice 2011/16/EÚ)

               – Počet prichádzajúcich žiadostí o prítomnosť v správnych úradoch a účasť na administratívnych zisťovaniach

               – o simultánnych kontrolách (článok 12 smernice 2011/16/EÚ)

               – Počet simultánnych kontrol, ktoré členský štát inicioval

               – Počet simultánnych kontrol, na ktorých sa členský štát zúčastnil

               – o žiadostiach o oznámenie (článok 13 smernice 2011/16/EÚ)

               – Počet zaslaných žiadostí o oznámenie

               – Počet doručených žiadostí o oznámenie

               – o spätnej väzbe (článok 14 smernice 2011/16/EÚ)

               – Počet zaslaných žiadostí o spätnú väzbu

               – Počet doručených spätných väzieb

               – Počet doručených žiadostí o spätnú väzbu

               – Počet zaslaných spätných väzieb

               – Časť C: Štatistické údaje o odhadovaných dodatočných príjmoch alebo zvýšení vymeranej dane z dôvodu administratívnej spolupráce. Poskytnutie informácií v rámci tejto časti je nepovinné.

               – Z výmeny informácií na požiadanie

               – Zo spontánnej výmeny informácií

               – V dôsledku simultánnej kontroly

               – Súhrnné údaje a počet prípadov.

               PRÍLOHA X

               Zoznam uvedený v článku 2d

               Štatistické údaje potrebné na povinnú automatickú výmenu informácií v súlade s článkom 23 ods. 4 smernice 2011/16/EÚ týkajúce sa kategórií príjmu a majetku uvedených v článku 8 ods. 1 uvedenej smernice zahŕňajú tieto informácie:

               – V prípade všetkých kategórií príjmu a majetku uvedených v článku 8 ods. 1 smernice 2011/16/EÚ: štatistické údaje týkajúce sa oznámenia a daňového poplatníka

               – V prípade príjmov zo závislej činnosti a tantiém: štatistické údaje týkajúce sa oznámenia a príjemcu, oznámenia a platcu, príjemcu a vzťahu, platcu a vzťahu, príjemcu a príjmu

               – V prípade dôchodkov: štatistické údaje týkajúce sa oznámenia a príjemcu, oznámenia a platcu, príjemcu, platcu, systému, príjmu

               – V prípade produktov životného poistenia: štatistické údaje týkajúce sa oznámenia a postupov, zmluvy ako takej, udalosti

               – V prípade vlastníctva nehnuteľného majetku a príjmov z nehnuteľného majetku: štatistické údaje týkajúce sa oznámenia a strany, strán celkovo, množstva a hodnoty majetku, množstva a hodnoty transakcie, množstva a hodnoty úveru, množstva a hodnoty skutočného príjmu

               – V prípade oznámenia o statuse: štatistické údaje týkajúce sa oznámenia o statuse, chyba oznámenia o statuse

               – V prípade oznámení o nulových údajoch: štatistické údaje týkajúce sa oznámenia o nulových údajoch.

               PRÍLOHA XI

               Zoznam uvedený v článku 2d

               Štatistické údaje potrebné na povinnú automatickú výmenu informácií podľa článku 8 ods. 3a smernice 2011/16/EÚ zahŕňajú v súlade s článkom 23 ods. 4 uvedenej smernice tieto informácie:

               – Oznámenia: štatistické údaje o krajine pôvodu a krajine určenia, celkovom počte záznamov, celkových sumách platieb

               – Krajiny pôvodu: štatistické údaje o celkovom počte oznamujúcich finančných inštitúcií, celkových sumách platieb

                – Jedinečný účet: štatistické údaje o počte držiteľov účtu, kategórii platby, sume na kategóriu platby

               – Účty: štatistické údaje o druhu držiteľa účtu, daňové identifikačné číslo držiteľa účtu alebo funkčný ekvivalent, krajine pobytu držiteľa účtu, fyzickej osobe ako držiteľovi účtu, zatvorenom účte, pozastavenom účte

               – Držitelia účtov: štatistické údaje o druhu ovládajúcej osoby, daňové identifikačné číslo ovládajúcej osoby alebo funkčný ekvivalent, krajine pobytu ovládajúcej osoby, fyzickej osobe ako ovládajúcej osobe.

               PRÍLOHA XII

               Zoznam uvedený v článku 2d

               Štatistické údaje potrebné na povinnú automatickú výmenu informácií podľa článku 8aa smernice 2011/16/EÚ zahŕňajú v súlade s článkom 23 ods. 4 uvedenej smernice tieto informácie:

               – Počet správ podľa jednotlivých krajín doručených od oznamujúcich subjektov

               – Počet správ podľa jednotlivých krajín, ktoré majú predložiť oznamujúce subjekty, ktoré však neboli doručené, respektíve bola poskytnutá len čiastková správa; rozdelenie hlavných materských spoločností podľa jurisdikcie

               – Počet správ podľa jednotlivých krajín doručených od všetkých ostatných členských štátov

               – Počet správ podľa jednotlivých krajín, ktoré mali predložiť všetky ostatné členské štáty, ktoré však neboli doručené

               – Počet správ podľa jednotlivých krajín zaslaných všetkým ostatným členským štátom


title: VYKONÁVACIE NARIADENIE KOMISIE (EÚ) …/... ktorým sa mení vykonávacie nariadenie (EÚ) č. 809/2014, pokiaľ ide o požiadavky na návesky v súvislosti s žiadosťami o pomoc týkajúcimi sa plôch využívaných na pestovanie konopy

text:
               VYKONÁVACIE NARIADENIE KOMISIE (EÚ) …/...

               z 14. 5. 2018,

               ktorým sa mení vykonávacie nariadenie (EÚ) č. 809/2014, pokiaľ ide o požiadavky na návesky v súvislosti s žiadosťami o pomoc týkajúcimi sa plôch využívaných na pestovanie konopy

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008
                  1
               , a najmä na jeho článok 78 prvý pododsek písm. b),

               keďže:

               (1)Podľa článku 17 ods. 7 prvého pododseku písm. c) vykonávacieho nariadenia Komisie (EÚ) č. 809/2014
                  2
                musí jednotná žiadosť obsahovať, pokiaľ ide o plochy využívané na pestovanie konopy, oficiálne návesky na obale osiva v súlade so smernicou Rady 2002/57/ES
                  3
               .

               (2)Článok 9 ods. 1 delegovaného nariadenia Komisie (EÚ) č. 639/2014
                  4
                zmeneného delegovaným nariadením Komisie (EÚ).../...
                  5
                zahŕňa alternatívne uznávanie osiva konopy v prípade odrôd na zachovanie v súlade so smernicou Komisie 2008/62/ES
                  6
               .

               (3)Preto je vhodné zmeniť článok 17 ods. 7 prvý pododsek písm. c) vykonávacieho nariadenia (EÚ) č. 809/2014 a spresniť dokumenty, ktoré sa majú uznať ako úradné návesky v prípade odrôd na zachovanie uznaných v súlade so smernicou Komisie 2008/62/ES.

               (4)Vykonávacie nariadenie (EÚ) č. 809/2014 by sa preto malo zodpovedajúcim spôsobom zmeniť.

               (5)Opatrenia stanovené v tomto nariadení sú v súlade so stanoviskom Výboru pre priame platby,

               PRIJALA TOTO NARIADENIE:

               Článok 1

               V článku 17 ods. 7 prvom pododseku vykonávacieho nariadenia (EÚ) č. 809/2014 sa písmeno c) nahrádza takto:

                  „c) oficiálne návesky na obale osiva v súlade so smernicou Rady 2002/57/ES*, a najmä jej článkom 12, alebo akýkoľvek iný dokument uznaný členským štátom za rovnocenný; alebo, v prípade odrôd na zachovanie uznaných v súlade so smernicou Komisie 2008/62/ES**, návesky dodávateľa alebo vytlačené alebo opečatené oznámenie na obaloch osiva odrôd na zachovanie podľa článku 18 uvedenej smernice.

               *
                     Smernica Rady 2002/57/ES z 13. júna 2002 o obchodovaní s osivom olejnín a priadnych rastlín (Ú. v. ES L 193, 20.7.2002, s. 74).

               **
                     Smernica Komisie 2008/62/ES z 20. júna 2008, ktorou sa stanovujú určité výnimky pre zápis poľnohospodárskych druhov a odrôd, ktoré sú prirodzene prispôsobené miestnym a regionálnym podmienkam a ktorým hrozí genetická erózia, a pre uvedenie osiva a sadiva zemiakov týchto druhov a odrôd na trh (Ú. v. EÚ L 162, 21.6.2008, s. 13).“.

               Článok 2

               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 14. 5. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 347, 20.12.2013, s. 549.

                     (2)

                        Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227 31.7.2014, s. 69).

                     (3)

                        Smernica Rady 2002/57/ES z 13. júna 2002 o obchodovaní s osivom olejnín a priadnych rastlín (Ú. v. ES L 193, 20.7.2002, s. 74).

                     (4)

                        Delegované nariadenie Komisie (EÚ) č. 639/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu (Ú. v. EÚ L 181 20.6.2014, s. 1).

                     (5)

                        Ú. v. EÚ [...].

                     (6)

                        Smernica Komisie 2008/62/ES z 20. júna 2008, ktorou sa stanovujú určité výnimky pre zápis poľnohospodárskych druhov a odrôd, ktoré sú prirodzene prispôsobené miestnym a regionálnym podmienkam a ktorým hrozí genetická erózia, a pre uvedenie osiva a sadiva zemiakov týchto druhov a odrôd na trh (Ú. v. EÚ L 162, 21.6.2008, s. 13).


title: VYKONÁVACIE NARIADENIE KOMISIE (EÚ) …/... ktorým sa mení vykonávacie nariadenie (EÚ) č. 808/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)

text:
               VYKONÁVACIE NARIADENIE KOMISIE (EÚ) …/...

               z 30. 7. 2018,

               ktorým sa mení vykonávacie nariadenie (EÚ) č. 808/2014,
                  ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005
                  1
               , a najmä na jeho článok 8 ods. 3,

               keďže:

               (1)Vykonávacím nariadením Komisie (EÚ) č. 808/2014
                  2
                sa stanovili pravidlá uplatňovania nariadenia (EÚ) č. 1305/2013. Nariadením Európskeho parlamentu a Rady (EÚ) 2017/2393
                  3
                sa zmenilo nariadenie (EÚ) č. 1305/2013 a zjednodušili všeobecné pravidlá regulujúce Európsky poľnohospodársky fond pre rozvoj vidieka (EPFRV). Preto by sa zodpovedajúcim spôsobom mali zmeniť pravidlá vykonávania nariadenia (EÚ) č. 1305/2013.

               (2)Zrušila sa povinnosť vyberať orgány ponúkajúce poradenské služby prostredníctvom konkrétnych výziev na predloženie ponúk. Preto by sa vykonávacie pravidlá týkajúce sa výziev na predloženie ponúk mali vypustiť.

               (3)Pravidlá spoločného začatia pôsobenia mladých poľnohospodárov v podniku sa zaviedli v článku 2 ods. 1 písm. n) nariadenia (EÚ) č. 1305/2013 a vymedzenie pojmu „dátum začatia pôsobenia v podniku“ sa doplnilo v článku 2 ods. 1 písm. s) uvedeného nariadenia. Preto by sa s nimi mali zosúladiť ustanovenia týkajúce sa mladých poľnohospodárov v časti 1 bode 8 prílohy I k vykonávaciemu nariadeniu (EÚ) č. 808/2014. Navyše by sa po vypustení článku 57 vykonávacieho nariadenia Komisie (EÚ) č. 809/2014
                  4
                obsahujúceho pravidlá rozvoja poľnohospodárskych podnikov a podnikateľskej činnosti takisto mali zjednodušiť pravidlá týkajúce sa podnikateľských plánov stanovené vo vykonávacom nariadení (EÚ) č. 808/2014.

               (4)Zjednodušili sa pravidlá týkajúce sa finančných nástrojov. Predovšetkým sa v článku 49 ods. 4 nariadenia (EÚ) č. 1305/2013 zaviedla výnimka z uplatňovania výberových kritérií pri operáciách podporovaných z finančných nástrojov. Časť 1 odsek 8 prílohy I k vykonávaciemu nariadeniu (EÚ) č. 808/2014 by sa mal zladiť s touto výnimkou.

               (5)S cieľom predísť zbytočnej administratívnej záťaži a predovšetkým častým úpravám finančných plánov treba objasniť, že uplatnenie stropu pri prekročení plánovaných príspevkov z EPFRV podľa finančného plánu každého programu sa počíta na úrovni celkovej sumy každého opatrenia.

               (6)Článkom 39a nariadenia (EÚ) č. 1305/2013 sa stanovuje podpora poľnohospodárom prostredníctvom nástroja stabilizácie príjmu pre poľnohospodárov v konkrétnom sektore a článkom 37 uvedeného nariadenia sa povoľuje podpora na poľnohospodárske poistenie, ktorým sa poisťujú straty presahujúce 20 % ročného priemeru spôsobené nepriaznivou poveternostnou udalosťou, chorobou zvierat alebo rastlín, zamorením škodcami alebo environmentálnou nehodou. V súlade s článkom 8 ods. 1 písm. h) nariadenia (EÚ) č. 1305/2013 by sa vo finančnom pláne mala uvádzať plánovaná podpora z EPFRV a miera príspevku.

               (7)Vykonávacie nariadenie (EÚ) č. 808/2014 by sa preto malo zodpovedajúcim spôsobom zmeniť.

               (8)Opatrenia stanovené v tomto nariadení sú v súlade so stanoviskom Výboru pre rozvoj vidieka,

               PRIJALA TOTO NARIADENIE:

               Článok 1

               Vykonávacie nariadenie (EÚ) č. 808/2014 sa mení takto:

               1. Článok 7 sa vypúšťa.

               2. V článku 8 sa vypúšťa odsek 1.

               3. Časť 1 prílohy I sa mení takto:

               a)Bod 8 „Opis vybraných opatrení“ sa mení takto:

               i)V bode 2 sa písmeno c) nahrádza takto:

               „c)
                     rozsahu, úrovne podpory, oprávnených prijímateľov a prípadne metodiky na výpočet sumy alebo miery podpory rozčlenených podľa podopatrenia a/alebo druhu operácie, ak je to potrebné. Pre každý druh operácie špecifikovať oprávnené náklady, podmienky oprávnenosti, uplatniteľné sumy a miery podpory a zásady stanovovania kritérií výberu. Ak sa podpora poskytuje na finančný nástroj vykonávaný podľa článku 38 ods. 4 prvého pododseku písm. a) a b) nariadenia (EÚ) č. 1303/2013, opis druhu finančného nástroja, všeobecných kategórií konečných prijímateľov, všeobecných kategórií oprávnených nákladov a maximálnej miery podpory.“;

               ii)V bode 2 písm. e) sa bod 5 nahrádza takto:

               „5. Rozvoj poľnohospodárskych podnikov a podnikateľskej činnosti [článok 19 nariadenia (EÚ) č. 1305/2013]

               – vymedzenie malého poľnohospodárskeho podniku uvedené v článku 19 ods. 1 písm. a) bode iii) nariadenia (EÚ) č. 1305/2013,

               – vymedzenie úkonov uvedených v článku 2 ods. 1 písm. s) nariadenia (EÚ) č. 1305/2013 („dátum začatia pôsobenia v podniku“),

               – vymedzenie horných a dolných prahových hodnôt, ako sa uvádza v článku 19 ods. 4 piatom pododseku nariadenia (EÚ) č. 1305/2013,

               – konkrétne podmienky podpory pre mladých poľnohospodárov, pokiaľ nezakladajú podnik ako jediní vedúci podniku v súlade s článkom 2 ods. 1 a ods. 2 delegovaného nariadenia (EÚ) č. 807/2014,

               – informácie o uplatňovaní obdobia odkladu uvedeného v článku 2 ods. 3 delegovaného nariadenia (EÚ) č. 807/2014,

               – zhrnutie požiadaviek na podnikateľský plán,

               – využitie možnosti skombinovať rôzne opatrenia prostredníctvom podnikateľského plánu, čo umožní mladým poľnohospodárom prístup k uvedeným opatreniam,

               – zahrnuté oblasti diverzifikácie.“;

               iii)
                     V bode 2 písm. e) sa názov bodu 16 nahrádza takto:

               „16. Riadenie rizík [články 36 až 39a nariadenia (EÚ) č. 1305/2013];

               b)V bode 10 sa písm. c) mení takto:

               i)V prvom pododseku sa dopĺňa tento bod v):

               „v)
                     v prípade operácií vykonávaných v súlade s článkom 37 nariadenia (EÚ) č. 1305/2013, ak je minimálna prahová hodnota straty stanovená na 20 %, a v prípade operácií vykonávaných v súlade s článkom 39a nariadenia (EÚ) č. 1305/2013 orientačný celkový príspevok Únie a orientačná miera príspevku.“;

               ii)Dopĺňa sa tento pododsek:

               „Na účely priebežných platieb podľa článku 36 nariadenia (EÚ) č. 1306/2013, platby zostatku podľa článku 37 a schvaľovania účtovných závierok podľa článku 51 uvedeného nariadenia, sa miera príspevok EPFRV, ktorý sa má vyplatiť na oprávnené verejné výdavky dotknutého programu, dodržiava na úrovni opatrenia.“

               Článok 2

               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 30. 7. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 347, 20.12.2013, s. 487.

                     (2)

                        Vykonávacie nariadenie Komisie (EÚ) č. 808/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 227, 31.7.2014, s. 18).

                     (3)

                        Nariadenie Európskeho parlamentu a Rady (EÚ) 2017/2393 z 13. decembra 2017, ktorým sa mení nariadenie (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), nariadenie (EÚ) č. 1306/2013 o financovaní, riadení a monitorovaní spoločnej poľnohospodárskej politiky, nariadenie (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, nariadenie (EÚ) č. 1308/2013, ktorým sa vytvára spoločná organizácia trhov s poľnohospodárskymi výrobkami, a nariadenie (EÚ) č. 652/2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu (Ú. v. EÚ L 350, 29.12.2017, s. 15).

                     (4)

                        Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227 31.7.2014, s. 69).